## Odluka o porezima Općine Postira

### NN 120/2011 (26.10.2011.), Odluka o porezima Općine Postira

OPĆINA POSTIRA

2365

Na temelju čl. 30. Zakona o financiranju jedinice lokalne i područne (regionalne) samouprave (»Narodne novine«, broj 117/93, 92//94, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 i 73/08) i čl. 32. Statuta Općine Postira (»Službeni glasnik Općine Postira«, broj 3/09) Općinsko vijeće Općine Postira, na 19. sjednici održanoj 13. listopada. 2011. godine donosi

ODLUKU

O POREZIMA OPĆINE POSTIRA

I. TEMELJNE ODREDBE

Članak 1.

Ovom se Odlukom uvode porezi Općine Postira (u daljnjem tekstu: Općina), te propisuje stope, visina i drugi odgovarajući elementi za njihov obračun i plaćanje.

II. VRSTA POREZA

Članak 2.

Porezi Općine su:

1. porez na potrošnju

2. porez na kuću za odmor

3. porez na tvrtku i naziv

4. porez na korištenje javnih površina.

Porez na potrošnju

Članak 3.

Porez na potrošnju alkoholnih pića, piva i bezalkoholnih pića plaća se po stopi 3%.

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića) prirodnih i specijalnih vina, piva i bezalkoholnih pića u ugostiteljskim objektima.

Obveznik poreza na potrošnju jest pravna i fizička osoba koja pruža ugostiteljske usluge na području općine Postira, a obračunava i plaća u rokovima i na način propisan u Zakonu o porezu na dodanu vrijednost.

Porez na kuće za odmor

Članak 5.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području općine Postira.

Vlasnikom kuće za odmor smatra se i osoba izvanknjižni vlasnik odnosno suvlasnik ukoliko se to može utvrditi drugim dokazima (ugovorom, odlukom suda, nasljeđivanjem i sl).

Kućom za odmor smatra se svaka zgrada, dio zgrade ili stan koji se koristi povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija.

Članak 6.

U postupku utvrđivanja statusa kuće za odmor, u smislu njenog povremenog ili sezonskog korištenja, status kuće za odmor dokazivat će se i drugim raspoloživim dokumentima i podacima kao što su putovnica, mjesto i visina nastanka troška električne energije, vode, telefona, struje, potvrde o zasnovanom radnom odnosu kao i mogućnosti odlaska na posao i s posla, izjave o izabranom liječniku, izjave svjedoka, mjesta podnošenja porezne prijave i sl.

Članak 7.

Privremeno prijavljivanje boravišta ne oslobađa od plaćanja poreza na kuće za odmor.

Članak 8.

Za kuću koja je u izgradnji (nedovršena kuća ili stan) porez se plaća samo na korisnu površinu dijela kuće koja se može koristiti.

Članak 9.

Kada pravna ili fizička osoba ima u vlasništvu dvije ili više kuća ili dva ili više stanova, od kojih jedno koristi za stanovanje u mjestu prebivališta a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Ako postoje dva ili više suvlasnika koji koriste odvojene dijelove kuće za odmor, svaki od njih je porezni obveznik za dio kuće za odmor, koju ima u vlasništvu, te svaki posebno dobiva rješenje o razrezu poreza.

Članak 10.

Ako se kuća za odmor koristi kao gospodarski objekt i kao kuća za odmor u kojoj se povremeno odnosno sezonski boravi, onda se to smatra kućom za odmor, bez obzira na činjenicu što kuća za odmor služi i u druge svrhe.

Članak 11.

Vlasnik je dužan plaćati porez na kuću za odmor ako istu koristi bez obzira na njenu nedovršenost ili lošu kvalitetu radova, odnosno druge postojeće nedostatke na istoj, osim ako na objektu nije postavljena vanjska stolarija (prozori i vrata).

Članak 12.

Porez na kuće za odmor dužne su plaćati fizičke i pravne strane osobe, ako im se kuća ili odmaralište nalazi na području općine Postira pod istim uvjetima koji su u ovoj Odluci propisani za državljane Republike Hrvatske.

Članak 13.

Porez na kuće za odmor plaća se godišnje po jednom četvornom metru korisne površine kuće 15 kuna.

Porez na tvrtku i naziv

Članak 14.

Porez na tvrtku ili naziv plaćaju godišnje pravne i fizičke osobe koje su obveznici poreza na dobit ili poreza na dohodak, registrirani su za obavljanje djelatnosti i imaju sjedište, odnosno prebivalište ili uobičajeno boravište na području općine Postira.

Godišnji iznos poreza na tvrtku ili naziv plaćaju pravne osobe koje su prema klasifikaciji na temelju Zakona o računovodstvu (»Narodne novine« broj 146/05) razvrstane u:

– velike obveznike – u iznosu od 2.000,00 kn po tvrtki,

– srednje obveznike – u iznosu od 1.400,00 kn po tvrtki i

– male obveznike – u iznosu od 800,00 kn po tvrtki.

Godišnji iznos poreza na tvrtku ili naziv plaćaju fizičke osobe koje samostalno obavljaju djelatnost, registrirani su za obavljanje djelatnosti i imaju sjedište, odnosno prebivalište ili uobičajeno boravište na području općine Postira, i to:

– samostalni ugostitelji, trgovačke i zabavne radnje – u iznosu od 800,00 kn po tvrtki,

– uslužni obrti i profesionalne djelatnosti – u iznosu od 400,00 kn po tvrtki.

Obveznici poreza na tvrtku ili naziv su i pravne i fizičke osobe koje su obveznici poreza na dobit ili poreza na dohodak, registrirani su za obavljanje djelatnosti i imaju poslovne jedinice (prodavaonice, podružnice, pogoni, radionice i slično) na području općine Postira, i plaćaju 50% propisanog poreza na tvrtku i naziv za svaku pojedinačnu poslovnu jedinicu.

Članak 15.

Ako postoji više vlasnika obrtničke radnje ili poduzeća, plaća se samo jedan porez.

Ako se tvrtka upiše u registar tijekom godine, plaća se razmjerni dio poreza na tvrtku ili naziv.

Članak 16.

Porez na korištenje javnih površina plaćaju pravne i fizičke osobe korisnici javnih površina, za čije je korištenje izdano odobrenje ili suglasnost od strane tijela općinske uprave.

Javnim površinama u smislu ove Odluke smatrat će se osobito:

– pločnici,

– trgovi,

– okoliš zgrada u vlasništvu Općine Postira,

– javni parkovi,

– dječja igrališta,

– športski objekti, prema posebnome propisu,

– prostor na tržnicama, ribarnicama i

– druga zemljišta u vlasništvu Općine Postira.

Članak 17.

Porez na korištenje javnih površina iznosi 10% (deset posto) od ugovorene, odnosno određene naknade za korištenje.

Porez na korištenje javnih površina plaća se u rokovima plaćanja naknade za korištenje javnih površina.

Na sva zakašnjela plaćanja plaća se zatezna kamata propisana zakonom.

III. PROVEDBENE ODREDBE

Članak 18.

Općina Postira poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom odlukom, u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 19.

Porezna uprava dužna je 15. u mjesecu, za prethodni mjesec, Općini Postira dostavljati izvješća o utvrđenim i naplaćenim porezima.

IV. ZAKLJUČNE ODREDBE

Članak 20.

S danom primjene ove Odluke prestaje važiti Odluka o općinskim porezima Općine Postira (»Službeni glasnik Općine Postira« broj 4/01).

Članak 21.

Ova Odluka stupa na snagu osmog dana od dana objave u »Službenom glasniku Općine Postira«, a primjenjuje se od 1. siječnja 2012.

Ista Odluka objavit će se i u »Narodnim novinama«.

Klasa: 021-04/11-01/20

Urbroj: 2104-05-03-11-01

Postire, 14. listopada 2011.

Predsjednik
Općinskog vijeća
Marko Radić, v. r.

Odluka, NN 120/2011-2365